Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη χορήγηση συμπληρωματικής μακροοικονομικής χρηματοδοτικής συνδρομής στη Σερβία - Μαυροβούνιο με την οποία τροποποιείται η απόφαση 2002/882/EΚ για τη χορήγηση συμπληρωματικής μακροοικονομικής χρηματοδοτικής συνδρομής στην Ομοσπονδιακή Δημοκρατία της Γιουγκοσλαβίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη διάρκεια των δύο έως τριών τελευταίων ετών, οι αρχές της Σερβίας - Μαυροβουνίου επέτυχαν σημαντικά αποτελέσματα όσον αφορά τις οικονομικές μεταρρυθμίσεις και τη σταθεροποίηση. Οι εν λόγω αρχές κατόρθωσαν να σταθεροποιήσουν και στη συνέχεια να διατηρήσουν σταθερή την μακροοικονομική κατάσταση ενώ παράλληλα άρχισαν να υλοποιούν σημαντικές διαρθρωτικές μεταρρυθμίσεις. Η ιδιωτικοποίηση των κρατικών επιχειρήσεων μέσω δημοπρασιών και προσκλήσεων υποβολής προσφορών σημείωσε ικανοποιητική πρόοδο ενώ ταυτόχρονα υπό αναδιάρθρωση βρίσκονται ο βιομηχανικός και ο χρηματοπιστωτικός τομέας.

Πάντως, η δυσχερής κατάσταση στην οποία περιήλθε η χώρα μετά τη δολοφονία του Σέρβου πρωθυπουργού στις 11 Μαρτίου 2003 δεν έκαμψε την αποφασιστικότητα των αρχών για συνέχιση των οικονομικών μεταρρυθμίσεων. Η χώρα παρέμεινε σχετικά σταθερή σε όλη τη διάρκεια της κατάστασης έκτακτης ανάγκης που ίσχυσε επί πολλές εβδομάδες μετά τη δολοφονία. Φαίνεται ότι οι θεσμοί, ιδίως στην ίδια τη Σερβία, δεν επηρεάστηκαν από την κρίση αυτή και παράλληλα δεν υπονομεύθηκαν οι πολιτικές μεταρρυθμίσεις που υλοποιούνται τα τελευταία έτη, παρότι οι μεταρρυθμίσεις στο χώρο της δικαιοσύνης και των μέσων μαζικής ενημέρωσης καθώς και η καταπολέμηση της διαφθοράς πρέπει να συνεχιστούν με αποφασιστικότητα.

Η μακροοικονομική χρηματοδοτική συνδρομή της ΕΚ ενίσχυσε τις προσπάθειες σταθεροποίησης και οικονομικών μεταρρυθμίσεων. Μια πρώτη βοήθεια ύψους 345 εκατ. ευρώ αποφασίστηκε τον Ιούλιο και τον Δεκέμβριο 2001 και χορηγήθηκε το 2001/2002. Στις 5 Νοεμβρίου 2002, το Συμβούλιο της Ευρωπαϊκής Ένωσης αποφάσισε να χορηγήσει στη χώρα συμπληρωματική μακροοικονομική χρηματοδοτική συνδρομή 130 εκατ. ευρώ κατ' ανώτατο όριο, η οποία απαρτίζεται από δάνειο ύψους 55 εκατ. ευρώ κατ' ανώτατο όριο και από μη επιστρεπτέα συνδρομή ύψους 75 εκατ. ευρώ κατ' ανώτατο όριο (απόφαση 2002/882/EΚ του Συμβουλίου). Κύριος στόχος αυτής της συνδρομής είναι να διασφαλιστεί η βιωσιμότητα του ισοζυγίου πληρωμών και να ενισχυθούν τα συναλλαγματικά αποθέματα της χώρας. Μια πρώτη δόση ύψους 40 εκατ. ευρώ εκταμιεύθηκε τον Δεκέμβριο 2002 (εκ των οποίων 30 εκατ. ευρώ μη επιστρεπτέα συνδρομή) και τον Φεβρουάριο 2003 (δάνειο ύψους 10 εκατ. ευρώ).

Μετά τη δολοφονία του Πρωθυπουργού, ο σέρβος Υπουργός Οικονομικών ζήτησε χορήγηση συμπληρωματικής μακροοικονομικής χρηματοδοτικής συνδρομής από τη διεθνή κοινότητα βασιζόμενος σε πρώτες εκτιμήσεις της σερβικής κυβέρνησης από τις οποίες προέκυπτε ότι οι δημοσιονομικές προοπτικές της χώρας για το 2003 είχαν επιδεινωθεί σημαντικά. Η Επιτροπή ανήγγειλε στο Συμβούλιο Γενικών Υποθέσεων και Εξωτερικών Σχέσεων της 14ης Απριλίου την πρόθεσή της να επισπεύσει τη χορήγηση της εναπομένουσας μακροοικονομικής χρηματοδοτικής συνδρομής εκταμιεύοντας μια σχετικά μεγάλη δεύτερη δόση (με την επιφύλαξη της τήρησης ορισμένων προϋποθέσεων) και να προτείνει νέα μακροοικονομική χρηματοδοτική συνδρομή της ΕΚ προκειμένου να καλυφθούν οι τυχόν συμπληρωματικές ανάγκες στο επίπεδο του ισοζυγίου πληρωμών, τις οποίες το ΔΝΤ ενδέχεται να διαπιστώσει αργότερα στη διάρκεια του έτους. Το Συμβούλιο «εξέφρασε την ικανοποίηση του για τις προτάσεις της Επιτροπής (και) ...κάλεσε τα αρμόδια όργανα να εξετάσουν ταχέως τις προτάσεις αυτές και να λάβουν σύντομα σχετικές αποφάσεις».

Εν τω μεταξύ, οι υπηρεσίες της Επιτροπής ολοκλήρωσαν την εξέταση της δεύτερης δόσης και κατέληξαν στο συμπέρασμα ότι οι σχετικοί όροι είχαν τηρηθεί σε ικανοποιητικό βαθμό. Η καταβολή της δεύτερης δόσης ύψους 65 εκατ. ευρώ, η οποία απαρτίζεται από μη επιστρεπτέα συνδρομή ύψους 35 εκατ. ευρώ και από δάνειο ύψους 30 εκατ. ευρώ, αναμένεται να καταβληθεί τον Αύγουστο 2003, μετά την ολοκλήρωση των εσωτερικών διαβουλεύσεων. Το ποσό της τρίτης δόσης θα ανέλθει επομένως στα 25 εκατ. ευρώ, από τα οποία τα 10 εκατ. θα είναι μη επιστρεπτέα συνδρομή.

Εξάλλου, το ΔΝΤ ανήγγειλε πρόσφατα ότι η ομάδα κατεύθυνσης λειτουργικού επιπέδου για τα Δυτικά Βαλκάνια (Working Level Steering Group), η οποία συνεδρίασε στις 19 Ιουνίου στις Βρυξέλλες, αναθεώρησε τελικά τις προβλέψεις της σχετικά με το ισοζύγιο πληρωμών του 2003 και διαπίστωσε νέες ανάγκες χρηματοδότησης. Πράγματι, μετά τη δολοφονία του Σέρβου πρωθυπουργού, οι εξωτερικές προοπτικές της χώρας διαγράφονται πιο αβέβαιες. Υφίστανται σημαντικοί κίνδυνοι επιδείνωσης του ισοζυγίου πληρωμών, ιδίως όσον αφορά τον όγκο των εισροών ιδιωτικών κεφαλαίων, συμπεριλαμβανομένων των άμεσων ξένων επενδύσεων, ενώ ιδιαίτερα μεγάλες εξακολουθούν να είναι οι ανάγκες χρηματοδότησης της οικονομίας. Παρότι οι αρχές της Σερβίας - Μαυροβουνίου έχουν μέχρι τώρα εφαρμόσει τις πολιτικές που προβλέπει το ισχύον πρόγραμμα του ΔΝΤ, η χορήγηση νέας εξωτερικής χρηματοδοτικής συνδρομής κρίνεται απαραίτητη για την επίτευξη των μακροοικονομικών στόχων όσον αφορά την ανάπτυξη, τον πληθωρισμό, το δημοσιονομικό αποτέλεσμα και το ισοζύγιο τρεχουσών συναλλαγών για το 2003 καθώς και για τη συνέχιση των μεταρρυθμίσεων.

Σύμφωνα με τις αναθεωρημένες προβλέψεις του ΔΝΤ, το σημερινό υπόλοιπο των εξωτερικών χρηματοδοτικών αναγκών ανέρχεται σε περίπου 321 εκατ. ευρώ (σύμφωνα με τους ΔΧΟ), το οποίο αναμένεται να καλυφθεί με τη διμερή και κοινοτική μακροοικονομική χρηματοδοτική συνδρομή, καθώς και με την ελάφρυνση του χρέους έναντι των πιστωτών (κεφαλαιοποίηση των τόκων υπερημερίας). Πρέπει να σημειωθεί ότι από το προαναφερθέν σύνολο, περίπου 200 εκατ. ευρώ έχουν ήδη δεσμευθεί (στο ποσό αυτό συμπεριλαμβάνεται το ισοδύναμο 113 εκατ. ευρώ που χορηγούνται στο πλαίσιο του ισχύοντος προγράμματος μακροοικονομικής χρηματοδοτικής συνδρομής της ΕΚ). Επομένως, στο πλαίσιο αυτό κρίνεται σκόπιμο να συνεχίσει η Επιτροπή να συμβάλει στην κάλυψη των συμπληρωματικών χρηματοδοτικών αναγκών που διαπιστώθηκαν στο επίπεδο του ισοζυγίου πληρωμών. αυτό μπορεί να γίνει με την τροποποίηση της απόφασης 2002/882/EΚ του Συμβουλίου, ώστε το αρχικά προβλεπόμενο συνολικό ποσό να αυξηθεί κατά 70 εκατ. ευρώ και να ανέλθει σε 200 εκατ. ευρώ κατ' ανώτατο όριο. Το ποσό που απομένει για την πλήρη κάλυψη των χρηματοδοτικών αναγκών αναμένεται να καλυφθεί με συμπληρωματική διμερή συνδρομή. Το συμπληρωματικό ποσό θα μπορούσε να χρησιμεύσει για τη συμπλήρωση της τρίτης δόσης, η οποία με τη σειρά της θα μπορούσε να εκταμιευθεί σε δύο επιμέρους δόσεις, υπό την προϋπόθεση ότι θα υπογραφεί συμπληρωματικό μνημονίο συμφωνίας που θα καθορίζει τους όρους για τις ειδικές μεταρρυθμίσεις της διαρθρωτικής πολιτικής, όπως η αναδιάρθρωση των επιχειρήσεων και του τραπεζικού τομέα και η οικονομική εναρμόνιση.

Λαμβανομένων υπόψη των εξαιρετικών περιστάσεων, του υψηλού επιπέδου δανεισμού της Σερβίας - Μαυροβουνίου σε σχέση με άλλες χώρες της περιοχής και της περιορισμένης δανειοληπτικής της ικανότητας, προτείνεται η χορήγηση σημαντικού μέρους (δηλαδή 45 εκατ. ευρώ) του συμπληρωματικού αυτού ποσού υπό τη μορφή μη επιστρεπτέας συνδρομής ενώ το υπόλοιπο ποσό (25 εκατ. ευρώ) προτείνεται να χορηγηθεί υπό μορφή δανείου. Το δάνειο αυτό, διάρκειας 15 ετών, θα συνοδεύεται από περίοδο χάριτος 10 ετών, όπως προβλέπεται στο αρχικό πρόγραμμα. Η αυξημένη αυτή κοινοτική συνδρομή θα εξαρτηθεί από την καταβολή, εκ μέρους των άλλων χορηγών, ισοδύναμων προσπαθειών για τη χορήγηση συμπληρωματικής χρηματοδοτικής συνδρομής.

2003/0190 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη χορήγηση συμπληρωματικής μακροοικονομικής χρηματοδοτικής συνδρομής στη Σερβία - Μαυροβούνιο με την οποία τροποποιείται η απόφαση 2002/882/EΚ για τη χορήγηση συμπληρωματικής μακροοικονομικής χρηματοδοτικής συνδρομής στην Ομοσπονδιακή Δημοκρατία της Γιουγκοσλαβίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

την πρόταση της Επιτροπής [1],

[1] ΕΕ C ..., ..., σ. ...

τη γνώμη του Ευρωπαϊκού Κοινοβουλίου [2],

[2] ΕΕ C ..., ..., σ. ...

Εκτιμώντας τα εξής:

(1) Η Επιτροπή ζήτηση τη γνώμη της Οικονομικής και Δημοσιονομικής Επιτροπής πριν υποβάλει την πρότασή της.

(2) Με την απόφαση 2002/882/EΚ [3] του Συμβουλίου χορηγείται μακροοικονομική χρηματοδοτική συνδρομή στην Ομοσπονδιακή Δημοκρατία της Γιουγκοσλαβίας με σκοπό να διασφαλιστεί η βιωσιμότητα του ισοζυγίου πληρωμών της χώρας αυτής και να ενισχυθούν τα συναλλαγματικά της αποθέματα.

[3] ΕΕ L 308, 9.11.2002, σ. 25.

(3) Η χώρα τροποποίησε το σύνταγμά της στις 4 Φεβρουαρίου 2003 και πλέον ονομάζεται Σερβία - Μαυροβούνιο.

(4) Μετά τη δολοφονία του σέρβου Πρωθυπουργού στις 11 Μαΐου 2003, οι εξωτερικές προοπτικές της χώρας θεωρούνται περισσότερο αβέβαιες, ιδίως όσον αφορά τον όγκο των εισροών ιδιωτικών κεφαλαίων, συμπεριλαμβανομένων των άμεσων ξένων επενδύσεων, ενώ ιδιαίτερα σημαντικές εξακολουθούν να είναι οι ανάγκες χρηματοδότησης της οικονομίας.

(5) Στο πλαίσιο του τρέχοντος προγράμματος του ΔΝΤ διαπιστώθηκαν νέες ανάγκες χρηματοδότησης του ισοζυγίου πληρωμών για το 2003, και η Σερβία - Μαυροβούνιο θα έχει το 2003 ανάγκη συμπληρωματικής εξωτερικής χρηματοδότησης, πλέον των επίσημων χρηματοδοτήσεων που μπορεί να χορηγήσει το Διεθνές Νομισματικό Ταμείο, η Παγκόσμια Τράπεζα και άλλοι χορηγοί, συμπεριλαμβανομένης της Κοινότητας.

(6) Η αύξηση της μακροοικονομικής χρηματοδοτικής συνδρομής της Κοινότητας προς τη Σερβία - Μαυροβούνιο αποτελεί κατάλληλο μέτρο για την ελάφρυνση, σε συνεργασία με άλλους χορηγούς, των χρηματοδοτικών υποχρεώσεων της χώρας αυτής.

(7) Για την έκδοση της παρούσας απόφασης, η συνθήκη δεν προβλέπει άλλες εξουσίες πέραν εκείνων που ορίζονται στο άρθρο 308.

ΑΠΟΦΑΣΙΖΕΙ:

Άρθρο μόνο

1. Στα άρθρα 1, 2, 3 και 4, ο όρος «Ομοσπονδιακή Δημοκρατία της Γιουγκοσλαβίας» αντικαθίσταται από τον όρο «Σερβία - Μαυροβούνιο».

2. Το άρθρο 1 παράγραφος 2 της απόφασης 2002/882/EΚ αντικαθίσταται από το ακόλουθο κείμενο:

«2. Το δάνειο, ως μέρος της συνδρομής αυτής, θα ανέλθει σε κεφάλαιο ύψους 80 εκατ. ευρώ κατ' ανώτατο όριο, με μέγιστη διάρκεια 15 έτη. Για το σκοπό αυτό, η Επιτροπή εξουσιοδοτείται να δανειστεί, εξ ονόματος της Ευρωπαϊκής Κοινότητας, τα αναγκαία κεφάλαια τα οποία θα τεθούν στη διάθεση της Σερβίας-Μαυροβούνιο με τη μορφή δανείου».

3. Το άρθρο 1 παράγραφος 3 αντικαθίσταται από το ακόλουθο κείμενο:

«3. Το μη επιστρεπτέο μέρος της συνδρομής αυτής ανέρχεται σε 120 εκατ. ευρώ κατ' ανώτατο όριο»

4. Η πρώτη φράση της παραγράφου 1 του άρθρου 3 αντικαθίσταται από το ακόλουθο κείμενο:

«1. Το δάνειο και το μη επιστρεπτέο μέρος της συνδρομής αυτής τίθενται στη διάθεση της Σερβίας - Μαυροβούνιο σε τρεις τουλάχιστον δόσεις».

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ

1. Τίτλος της ενέργειας

Συμπληρωματική μακροοικονομική χρηματοδοτική συνδρομή υπέρ της Σερβίας-Μαυροβουνίου

2. Σχετικό κονδύλιο του προϋπολογισμού

α) Μη επιστρεπτέo μέρος της συνδρομής (σε EUR)

B7-548

>ΘΕΣΗ ΠIΝΑΚΑ>

β) Επιστρεπτέο μέρος της συνδρομής (δάνειο)

Κονδύλιο ΒΟ-215 «Εγγύηση της Ευρωπαϊκής Κοινότητας για τα προγράμματα δανειοληπτικών πράξεων που συνάπτει η Κοινότητα με σκοπό την παροχή χρηματοδοτικής συνδρομής σε χώρες των Δυτικών Βαλκανίων».

3. Νομικη βάση

Άρθρο 308 της συνθήκης

4. περιγραφη και αιτιολογηση του μετρου

α) Περιγραφή του μέτρου

Αύξηση της κοινοτικής μακροοικονομικής συνδρομής στη Σερβία-Μαυροβούνιο προκειμένου να καλυφθούν διαπιστωμένες πρόσθετες ανάγκες του ισοζυγίου πληρωμών.

β) Αιτιολόγηση του μέτρου

Διαπιστώθηκαν πρόσθετες ανάγκες εξωτερικής χρηματοδότησης, πέραν της επίσημης χρηματοδότησης που θα μπορούσαν να παράσχουν το ΔΝΤ, η Παγκόσμια Τράπεζα και οι διμερείς χορηγοί. Η βιωσιμότητα των αποτελεσμάτων που επιτυγχάνει η δικαιούχος χώρα στους τομείς της οικονομικής σταθεροποίησης και των μεταρρυθμίσεων εξαρτάται σε μεγάλο βαθμό από την παροχή εξωτερικής χρηματοδοτικής συνδρομής με ευνοϊκούς όρους από επίσημες πηγές.

5. Ταξινόμηση της δαπάνης

α) Μη επιστρεπτέο μέρος της συνδρομής: μη υποχρεωτική δαπάνη, διαχωριζόμενη.

β) Επιστρεπτέο μέρος της συνδρομής (δάνειο): υποχρεωτική.

6. Φύση της δαπάνης

α) Μη επιστρεπτέα συνδρομή (επιχορήγηση σε ποσοστό 100%).

β) Εvδεχόμεvη εvεργoπoίηση της εγγύησης τoυ πρoϋπoλoγισμoύ για τις δανειοληπτικές πράξεις της Κοινότητας με σκοπό τη χρηματoδότηση του δαvείου.

7. δημοσιονομικεσ επιπτωσεισ

α) Μέθοδος υπολογισμού

Ο υπολογισμός του ύψους αναγκαίας της συνδρομής στηρίζεται στις σημερινές εκτιμήσεις για τις ανάγκες εξωτερικής χρηματοδότησης της αποδέκτριας χώρας οι οποίες δεν καλύπτονται από άλλες πηγές.

Για το δάνειο που χορηγείται στο πλαίσιο της συνδρομής, αναμένεται ότι δεν θα γίνει χρήση της εγγύησης του προϋπολογισμού.

β) Επιπτώσεις της εvέργειας στις πιστώσεις παρέμβασης

Το κονδύλιο του προϋπολογισμού που αντιστοιχεί στο μη επιστρεπτέο μέρος της συνδρομής θα ενεργοποιηθεί εφόσον διαπιστωθεί η τήρηση ορισμένων όρων πολιτικής που θα συμφωνηθούν με τις αρχές της Σερβίας-Μαυροβουνίου.

Το κovδύλιο τoυ πρoϋπoλoγισμoύ πoυ αvτιπροσωπεύει τηv εγγύηση τoυ πρoϋπoλoγισμoύ για το επιστρεπτέο μέρος της συνδρομής (δάνειο) θα ενεργοποιηθεί μόνο σε περίπτωση κατάπτωσης της εγγύησης.

γ) Χρηματοδότηση των δαπανών παρέμβασης

(i) Μη επιστρεπτέα συνδρομή

Η προτεινόμενη αύξηση της συνδρομής που θα χορηγηθεί βάσει αυτής της τροποποίησης θα χρηματοδοτηθεί εντός των ορίων της κατηγορίας 4 των τρεχουσών δημοσιονομικών προοπτικών (σε EUR), ως ακολούθως:

// 2003

Πιστώσεις ανάληψης υποχρεώσεων // 45.000.000

Πιστώσεις πληρωμών // 45.000.000

(ii) Εvδεχόμεvη εvεργoπoίηση της εγγύησης τoυ πρoϋπoλoγισμoύ:

* Προσφυγή στο Ταμείο Εγγυήσεων που δημιουργήθηκε με τον κανονισμό (EΚ, EURATOM) αριθ. 2728/94 του Συμβουλίου της 31ης Οκτωβρίου 1994, και που τροποποιήθηκε για τελευταία φορά από τον κανονισμό αριθ. 1149/1999 της 25ης Μαΐου 1999.

* Σε περίπτωση που οι πόροι του Ταμείου Εγγυήσεων δεν επαρκούν, το συμπληρωματικό ποσό θα διατεθεί με μεταφορά από τον προϋπολογισμό:

- κάθε διαθέσιμου περιθωρίου στο αποθεματικό για εγγυήσεις.

- κάθε καθυστερημένης αποπληρωμής για την οποία είχε ενεργοποιηθεί η εγγύηση του προϋπολογισμού (βάσει του άρθρου 27, παράγραφος 3, του δημοσιονομικού κανονισμού)

- κάθε διαθέσιμου υπολοίπου εντός του ανώτατου ορίου της κατηγορίας 4 των δημοσιονομικών προοπτικών ή προερχόμενο από την επαναχρησιμοποίηση πόρων της κατηγορίας αυτής.

* Για να τηρήσει τις υποχρεώσεις της, η Επιτροπή μπορεί να εξασφαλίσει προσωρινά την εξυπηρέτηση του χρέους με πόρους από τα ταμειακά διαθέσιμά της. Στην περίπτωση αυτή, ισχύει το άρθρο 12 του κανονισμού ΕΚ, ΕΥΡΑΤΟΜ αριθ. 1552/89 της 29ης Μαΐου 1989.

8. Μετρα καταπολεμησης τησ απατησ

Η συνδρομή θα καταβληθεί απευθείας στην κεντρική τράπεζα της Σερβίας μόνο αφού οι υπηρεσίες της Επιτροπής, σε συνεργασία με την Οικονομική και Δημοσιονομική Επιτροπή και τις υπηρεσίες του ΔΝΤ, εξακριβώσουν ότι οι μακροοικονομικές πολιτικές που εφαρμόζονται στη χώρα αυτή είναι ικανοποιητικές και ότι τηρούνται οι ειδικοί όροι που έχουν τεθεί για τη χορήγηση της παρούσας συνδρομής.

Επιπλέον, κατά το διάστημα χορήγησης αυτής της συνδρομής, η Επιτροπή ή δεόντως εξουσιοδοτημένοι εκπρόσωποί της δύνανται να προβούν σε αξιολόγηση της λειτουργίας των χρηματοοικονομικών και ελεγκτικών συστημάτων της χώρας.

Η συνδρομή θα αποτελέσει αντικείμενο των διαδικασιών εξακρίβωσης και ελέγχου υπό την ευθύνη του Ελεγκτικού Συνεδρίου και της Ευρωπαϊκής Υπηρεσίας Καταπολέμησης της Απάτης (OLAF).

9. Στοιχεια αναλυσησ κοστουσ-αποτελεσματικοτητασ

α) Αιτιολόγηση της δράσης και ειδικοί στόχοι

Με τη στήριξη των προσπαθειών μακροοικονομικής μεταρρύθμισης που καταβάλλει η χώρα και με τη συμπλήρωση της χρηματοδότησης που θα χορηγήσει η διεθνής κοινότητα στη χώρα αυτή στο πλαίσιο προγράμματος που συμφωνήθηκε με το ΔΝΤ, η παρούσα συνδρομή θα διευκολύνει τη μετάβαση της Σερβίας-Μαυροβουνίου στην οικονομία της αγοράς.

β) Παρακολούθηση και αξιολόγηση

Η προτεινόμενη συνδρομή έχει μακροοικονομικό χαρακτήρα και η παρακολούθηση και αξιολόγησή της γίνονται στο πλαίσιο του προγράμματος σταθεροποίησης και μεταρρύθμισης που εφαρμόζει η χώρα με τη στήριξη του ΔΝΤ. Ειδικότερα, οι υπηρεσίες της Επιτροπής θα παρακολουθήσουν την εφαρμογή της δράσης μέσω ειδικού συστήματος δεικτών μακροοικονομικής και διαρθρωτικής πολιτικής που θα συμφωνηθούν με τις αρχές της δικαιούχου χώρας. Οι υπηρεσίες της Επιτροπής θα συνεργαστούν επίσης στενά με τις υπηρεσίες του ΔΝΤ και της Παγκόσμιας Τράπεζας και θα επωφεληθούν από τις αξιολογήσεις στις οποίες προβαίνουν οι οργανισμοί αυτοί όσον αφορά τα αποτελέσματα της σταθεροποίησης και των μεταρρυθμίσεων στη δικαιούχο χώρα.

Η Επιτροπή ή δεόντως εξουσιοδοτημένοι εκπρόσωποι αναμένεται να διενεργήσουν εκ των υστέρων αξιολόγηση της συνδρομής, ενώ οι αρχές της δικαιούχου χώρας δεσμεύονται να παράσχουν κάθε πληροφοριακό στοιχείο που είναι απαραίτητο για την αξιολόγηση αυτή.

Η πρόταση απόφασης του Συμβουλίου προβλέπει την υποβολή ετήσιας έκθεσης στο Ευρωπαϊκό Κοινοβούλιο και το Συμβούλιο, η οποία περιλαμβάνει αξιολόγηση της εφαρμογής της παρούσας δράσης.

10. Διοικητικές δαπανες

Το παρόν μέτρο έχει έκτακτο χαρακτήρα και δεν θα προκαλέσει αύξηση του προσωπικού της Επιτροπής.